Virallinen lehti nro C 320 , 28/10/1996 s. 0261



A4-0212/96 Päätöslauselma komission tiedonannosta kansanvallan periaatteiden ja ihmisoikeuksien sisällyttämisestä yhteisön ja kolmansien maiden sopimuksiin (KOM(95)0216 - C4-0197/95) Euroopan parlamentti, joka - ottaa huomioon komission tiedonannon kansanvallan periaatteiden ja ihmisoikeuksien sisällyttämisestä yhteisön ja kolmansien maiden sopimuksiin (KOM(95)0216 - C4-0197/95), - ottaa huomioon Euroopan unionista tehdyn sopimuksen ja erityisesti sen C ja J.1 artiklan 2 kohdan sekä EY:n perustamissopimuksen 130 u artiklan, - ottaa huomioon ihmisoikeuksien yleismaailmallisen julistuksen (1948) ja muut YK:n ihmisoikeusasiakirjat, erityisesti kansalaisoikeuksia ja poliittisia oikeuksia koskevan kansainvälisen yleissopimuksen (1966), taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen (1966), kaikkinaisen naisten syrjinnän poistamista koskevan yleissopimuksen (1979) sekä maailman ihmisoikeuskonferenssin loppujulistuksen ja toimintaohjelman (Wien 1993), - ottaa huomioon yleisten asiain neuvoston 29. toukokuuta 1995 päivätyt päätelmät, - ottaa huomioon 12. maaliskuuta 1993 ((EYVL C 115, 26.4.1993, s.214)) ja 26. huhtikuuta 1995 ((EYVL C 126, 22.5.1995, s.15)) antamansa päätöslauselmat maailman ihmisoikeuksista ja unionin ihmisoikeuspolitiikasta, - ottaa huomioon 9. helmikuuta 1994 antamansa päätöslauselman sosiaalilausekkeen sisällyttämisestä yksipuoliseen ja monenväliseen kauppajärjestelmään ((EYVL C 61, 28.2.1994, s. 89)), - ottaa huomioon kansainvälisen työjärjestön (ILO) yhteydessä tehdyt yleissopimukset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja kehitys- ja yhteistyövaliokunnan sekä taloudellisten ulkosuhteiden valiokunnan lausunnot (A4-0212/96); A. katsoo, että taistelu ihmisoikeuksien puolesta liittyy läheisesti ihmiskunnan historiaan ja kehitykseen kohti kansanvallan ja oikeusvaltion periaatteiden kehittymistä; ottaa huomioon, että sen tajuaminen, että yksilön on oltava keskeisenä kaikessa poliittisessa, taloudellisessa, sosiaalisessa ja sivistyksellisessä toiminnassa, on yhä keskeisemmällä sijalla maailman yleisessä mielipiteessä, B. katsoo, että EU:n on voitava ryhtyä nopeasti ja tehokkaasti sellaisten tilanteiden edellyttämiin vastatoimiin, joissa esiintyy ihmisoikeuksien loukkauksia, ottaen huomioon kansainväliset ihmisoikeussopimukset, erikoistuneiden kansalaisjärjestöjen tiedot ja kansalaisten reaktiot, C. katsoo, että Euroopan unionin ja sen toimielinten kannanotot ihmisoikeuksien loukkauksiin ovat huomattava oikeuslähde sekä EU:n sisällä että sen ulkopuolella, D. katsoo, että parlamentilla olisi oltava selkeä asema määrittäessään osaltaan ihmisoikeuslausekkeen soveltamista EU:n ulkoisissa sopimuksissa ottaen huomioon sen erityisen sitoutumisen ihmisoikeuksiin ja sen tehtävän toimielimenä, joka parhaiten heijastaa kansalaisten asian suhteen tuntemaa huolta, E. katsoo, että ihmisoikeuskysymyksiä koskeva säännöllinen ja järjestelmällinen tietojenvälitys tärkeimpien EU:n toimielinten ja unionin jäsenvaltioiden välillä on erityisen tärkeää, ja ottaa huomioon, että asiaa koskevat parannukset edistäisivät osaltaan tasapainoista arviota tilanteista, jotka vaativat huomiota, ja varmistaisivat toimielinten välisen toiminnan suuremman johdonmukaisuuden, F. katsoo, että ihmisoikeuskysymysten on oltava tärkeä osa neuvoston komissiolle myöntämää ulkoisia sopimuksia koskevaa neuvotteluvaltuutusta, G. katsoo, että uuden sukupolven sopimuksissa, jotka on viime aikoina tehty tai joita koskevat neuvottelut ovat vireillä, vahvistetaan, että ihmisoikeuksien edistäminen ja suojelu ovat Euroopan unionin ulkosuhteiden erittäin huomattava näkökohta, H. katsoo, että talouden kansainvälistyminen korostaa tarvetta kansanvallan periaatteiden ja arvojen maailmanlaajuiseen säilyttämiseen ja toteuttamiseen, I. ottaa huomioon, että yhteiskunnalliset oikeudet yleisesti ottaen ja erityisesti ne, joita tarkoitetaan ILO:n yleissopimuksessa, ovat oleellinen osa kansainvälisesti tunnustettua ihmisoikeuksien kokonaisuutta, J. ottaa huomioon, että unionin tavoitteena on kansojen sosiaalinen, sivistyksellinen ja aineellinen hyvinvointi, joka käsittää ihmisoikeuksien kunnioittamisen, ja että nämä tavoitteet on otettava huomioon välttämättömiä talous- ja yhteistyösopimuksia tehtäessä, K. katsoo, että hallitusten välinen konferenssi on tilaisuus tutkia uudelleen sellaisten sopimusten asemaa ihmisoikeuksien ja sosiaalisten oikeuksien sekä kansanvallan periaatteiden edistämisessä, L. katsoo, että yhteisön on vahvistettava selkeitä menettelyjä ja perusteita, joiden perusteella se voi soveltaa ihmisoikeuslauseketta ilman valtioiden välistä syrjintää, M. katsoo, että lausekkeen soveltaminen ei saa vaikuttaa humanitaarisen avun toimittamiseen, N. katsoo, että nämä oikeudelliset, poliittiset ja moraaliset arvot edustavat eurooppalaisen identiteetin perustaa ja sen edustuksellisen demokratian ja oikeuden etusijan periaatteita, O. on vakuuttunut siitä, että ihmisoikeuksien on oltava edelleenkin keskeisinä EU:n ihmisoikeuspolitiikassa ja että jäsenvaltioiden on ryhdyttävä aikamme moraalisten vaatimusten edellyttämiin toimiin, sillä ihmisoikeuksien kunnioittamisen takaava politiikka antaisi EU:lle sekä arvovaltaa että moraalista valtaa, P. tunnustaa perusluonteisten ihmisoikeuksien ja sosiaalisten oikeuksien sekä kansanvallan periaatteiden yleisyyden, jakamattomuuden ja keskinäisen riippuvuuden; 1. Pitää myönteisenä komission tiedonantoa ja pitää sitä keinona toteuttaa EU:n ihmisoikeuspolitiikkaa paremmin; 2. katsoo demokratian ja ihmisoikeuksien periaatteiden kunnioittamisen sisältävän yhdistymisvapauteen, sananvapauteen ja liikkumiseen liittyvien perusoikeuksien lisäksi myös vähemmistöjen oikeuksien kunnioittamisen; katsoo, että etenkin ulkomaankaupan yhteydessä on tärkeää vaatia ihmisoikeuksien kunnioittamista työssä; 3. Ehdottaa, että HVK sisällyttää uuteen sopimukseen joka tapauksessa määräyksen, jonka mukaan jokaiseen ulkoiseen sopimukseen on sisällytettävä ihmisoikeuslauseke yhdessä sellaisten määräysten kanssa, joissa määrätään menettely toimiin ryhtymiseksi ihmisoikeuksien ja tiettyjen perustavanlaatuisten sosiaalisten oikeuksien törkeiden loukkausten johdosta, mahdollisesti perustamissopimukseen liitettävän pöytäkirjan muodossa; 4. On sitä mieltä, että ihmisoikeuslausekkeen kaikkein edistyneintä muotoa olisi käytettävä kaikissa sopimuksissa; 5. Pyytää, että Euroopan parlamentin näkemykset jonkin kolmannen maan ihmisoikeustilanteesta otetaan virallisesti huomioon neuvoteltaessa tietystä sopimuksesta; 6. On sitä mieltä, että Euroopan parlamentilla olisi oltava valta suositella ihmisoikeuslausekkeen soveltamissa jonkin kolmannen maan suhteen; 7. Pyytää neuvostoa ja komissiota edistämään kolmansien maiden kanssa neuvotellessaan aktiivisesti sellaisten kansainvälisen oikeuden asiakirjojen ratifiointia, jotka koskevat ihmisoikeuksia, ja pyytää jäsenvaltioita, jotka eivät ole jo tehneet niin, saattamaan sellaisten asiakirjojen ratifioinnin päätökseen; 8. Pyytää neuvostoa laatiman kertomuksen kolmannen maan ihmisoikeuksien ja demokratian tilasta toimittaessaan jonkin maata koskevan sopimuksen Euroopan parlamentille hyväksymistä varten; 9. On sitä mieltä, että voidakseen arvioida paremmin kolmansien maiden ihmisoikeustilannetta komission olisi laadittava vuosikertomuksia ihmisoikeustilanteen kehittymisestä niissä maissa, joiden kanssa Euroopan unionilla on sopimus; 10. Pyytää YUTP:n yhteydessä ehdotettua kiinnittämään erityistä huomiota Euroopan parlamentin ihmisoikeuskysymyksistä antamiin päätöslauselmiin ja ottamaan niiden tulkitsemiseksi huomioon Euroopan ihmisoikeustuomioistuimen tapausoikeuden; 11. On sitä mieltä, että Euroopan parlamentilla olisi oltava mahdollisuus saada käyttöönsä yksikön ihmisoikeusarviot ja sen olisi voitava pyytää yksikköä tutkimaan erityisen huomion kohteena olevan erityisen maan tilannetta; 12. Pyytää yksikköä kiinnittämään erityistä huomiota YK:n ja sen erityisjärjestöjen sekä ILOn työhön ja erityisesti YK:n ihmisoikeuskomission ja Euroopan neuvoston ihmisoikeuksia koskeviin päätöslauselmiin sekä tärkeimpien kansalaisjärjestöjen, joiden kanssa sen olisi oltava tiiviissä yhteydessä, antamiin tietoihin; 13. Suosittelee, että yksikössä olisi oltava jaosto, jonka erityiseen toimivaltaan kuuluvat ihmisoikeudet ja demokratian periaatteiden noudattamisen arviointi; 14. Ehdottaa, että neuvoston olisi toimittava määräenemmistöllä eikä yksimielisyysperiaatteella päättäessään olisiko jokin sopimus jäädytettävä ihmisoikeuksiin liittyvistä syistä; 15. Pyytää tulla kuulluksi jonkin sopimuksen keskeyttämisestä ja pyytää, että samalla lähetetään komission tekemä keskeyttämisehdotus neuvostolle ja parlamentille; 16. Pyytää neuvostoa ja komissiota saattamaan voimaan järjestelmän, jonka avulla on mahdollista välittää nopeasti Euroopan parlamentille kaikki kertomukset, jotka on laadittu yhteisen ulko- ja turvallisuuspolitiikan perusteella ja joissa käsitellään kolmansien maiden ihmisoikeustilannetta; 17. Pyytää neuvostoa ja komissiota antamaan Euroopan parlamentille kattavat tiedot ihmisoikeuslausekkeen soveltamisesta ja sen soveltamisen seurauksista; 18. Pyytää, että neuvosto sitoutuu esittämään perustelut kannalleen, jos se päättää, ettei se noudata Euroopan parlamentin suositusta ottaen huomioon käytössään olevat tiedot, jotka koskevat ihmisoikeuksien ja demokratian periaatteiden kunnioittamista; 19. Pyytää komissiota laatimaan kertomuksen, jossa luetellaan kaikki maat, joihin unioni on tähän mennessä soveltanut seuraamuksia, ja toisen tiedonannon, jossa käsitellään muun muassa arviointiperusteita, seuraamusmuotoja ja niiden soveltamistapaa erityisesti siltä osin, kuin kyse on sopimuksiin sisällytetyn demokratian ja ihmisoikeuslausekkeen täytäntöönpanosta kolmansissa maissa; ehdottaa, että tässä tiedonannossa tutkittaisiin myös esimerkiksi kauppasaartoa koskevien YK:n turvallisuusneuvoston päätösten, Euroopan neuvoston päätösten, neuvoston päätösten ja jäsenvaltioiden päätösten välistä oikeudellista suhdetta ja että siinä käsiteltäisiin myös poliittisten ja taloudellisten seuraamusten määräämisen oikeudellisia esteitä riippumatta siitä, liittyvätkö ne GATTin/WTO:n toimivaltaan vai oikeuden muihin aloihin; 20. Pyytää komissiota tutkimaan, onko mahdollista kehittää malli, jonka avulla voidaan vastata joustavasti ja mukautetusti todettuihin ihmisoikeuksien sekä demokratian periaatteiden loukkauksiin ja oikeusvaltion periaatteiden rikkomuksiin; 21. Pyytää jälleen kerran Euroopan unionia osallistumaan aktiivisesti pysyvän kansainvälisen sotarikostuomioistuimen perustamiseen; 22. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Euroopan neuvostolle ja Yhdistyneiden kansakuntien ihmisoikeuskomissiolle.